[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 17.8.2010

COM(2010) 438 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 4-6/2010

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Έσοδα ειδικού προορισμού του ΕΓΤΕ 3

3. Έσοδα προερχόμενα από τα προσωρινά ποσά αναδιάρθρωσης (τομέας της ζάχαρης) 4

4. Σχόλια για την προσωρινή εκτέλεση του προϋπολογισμού του ΕΓΤΕ 2010 5

5. Εκτέλεση του λογαριασμού εσόδων ειδικού προορισμού του ΕΓΤΕ 9

6. Εκτέλεση του λογαριασμού εσόδων που προέρχονται από τα προσωρινά ποσά αναδιάρθρωσης (τομέας της ζάχαρης) 9

7. Απορρόφηση κονδυλίων του ταμείου αναδιάρθρωσης στον τομέα της ζάχαρης 9

8. Συμπεράσματα 10

Παράρτημα: | Προσωρινή απορροφηση πιστωσεων ΕΓΤΕ έως τις 30/04/2010 |

Εισαγωγή

Στον προσαρτημένο πίνακα εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από τον δείκτη που καταρτίστηκε με βάση τις διατάξεις του άρθρου 20 του κανονισμού (ΕΚ) αριθ. 1290/2005 [1] του Συμβουλίου για το διάστημα από τις 16 Οκτωβρίου 2009 έως τις 30 Απριλίου 2010.

Έσοδα ειδικου προορισμου του ΕΓΤΕ

Με βάση τους κανόνες του άρθρου 34 του κανονισμού (ΕΚ) αριθ. 1290/2005 του Συμβουλίου με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης ως προς τη συμμόρφωση, από παρατυπίες και από την εισφορά επί του γάλακτος θεωρούνται έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Σύμφωνα με τους κανόνες αυτούς, τα έσοδα ειδικού προορισμού μπορούν να χρησιμοποιηθούν για την κάλυψη της χρηματοδότησης των δαπανών του ΕΓΤΕ που πραγματοποιούνται από τα κράτη μέλη. Σε περίπτωση που δεν χρησιμοποιείται μέρος των ανωτέρω εσόδων, τότε το ποσό αυτό μεταφέρεται αυτόματα στο επόμενο οικονομικό έτος.[2]

Στη διορθωτική επιστολή της Επιτροπής για το 2010 έχουν αναγραφεί τόσο οι τελευταίες εκτιμήσεις της για το ποσό των πιστώσεων που θα χρειαστεί προκειμένου να χρηματοδοτηθούν οι αναμενόμενες δαπάνες για μέτρα παρέμβασης στην αγορά και άμεσες ενισχύσεις όσο και οι εκτιμήσεις των εσόδων ειδικού προορισμού τα οποία αναμένεται να συγκεντρωθούν στη διάρκεια της σχετικής δημοσιονομικής χρήσης και της μεταφοράς του υπολοίπου των εσόδων ειδικού προορισμού που παρέμειναν διαθέσιμα από την προηγούμενη χρήση. Κατά συνέπεια, στην πρότασή της για διορθωτική επιστολή σχετικά με το ποσό των πιστώσεων προς χορήγηση στο ΕΓΤΕ, η Επιτροπή έλαβε υπόψη τα συνολικά έσοδα ειδικού προορισμού που αναμένεται να είναι διαθέσιμα κατά την επόμενη χρήση, ζητώντας επίπεδο πιστώσεων υπολογιζόμενο με αφαίρεση του εκτιμώμενου ποσού των εσόδων ειδικού προορισμού από την εκτιμώμενη δαπάνη για το ΕΓΤΕ κατά την ίδια χρήση. Η αρμόδια για τον προϋπολογισμό αρχή ενέκρινε τότε τον νέο προϋπολογισμό του ΕΓΤΕ του οποίου οι πιστώσεις δεν περιλαμβάνουν τα αναμενόμενα έσοδα ειδικού προορισμού.

Κατά την κατάρτιση της διορθωτικής επιστολής του 2010, βάσει των εκτιμήσεων της Επιτροπής, τα διαθέσιμα έσοδα ειδικού προορισμού ανέρχονταν σε 922 εκατομμύρια ευρώ. Συγκεκριμένα:

- Τα έσοδα ειδικού προορισμού που αναμένεται να προκύψουν στη διάρκεια του οικονομικού έτους 2010 υπολογίστηκαν κατ’ εκτίμηση σε 789 εκατομμύρια ευρώ. Ποσά ύψους 600 εκατομμυρίων ευρώ και 91 εκατομμυρίων ευρώ αναμένεται να προκύψουν από ανακτηθέντα ποσά εκκαθάρισης ως προς τη συμμόρφωση και από τις παρατυπίες, αντιστοίχως. Οι εισπράξεις από την εισφορά επί του γάλακτος εκτιμήθηκαν σε 98 εκατομμύρια ευρώ.

- Το ποσό των εσόδων ειδικού προορισμού που αναμένεται να μεταφερθεί από τη χρήση 2009 στη χρήση 2010 υπολογίστηκε κατ’ εκτίμηση σε 133 εκατομμύρια ευρώ.

Στη διορθωτική επιστολή της για το 2010, η Επιτροπή διέθεσε τα έσοδα αυτά των 922 εκατομμυρίων ευρώ σε δύο καθεστώτα. Συγκεκριμένα:

- 222 εκατομμύρια ευρώ διατέθηκαν στα επιχειρησιακά ταμεία για τις οργανώσεις παραγωγών στον τομέα των οπωροκηπευτικών, και

- 700 εκατομμύρια ευρώ για το καθεστώς ενιαίας ενίσχυσης.

Για τα εν λόγω δύο καθεστώτα, η αρμόδια για τον προϋπολογισμό αρχή ενέκρινε τελικώς πιστώσεις που ανέρχονταν σε 547 εκατομμύρια ευρώ και 28 480 εκατομμύρια ευρώ αντίστοιχα σύμφωνα με τη διορθωτική επιστολή της Επιτροπής. Το άθροισμα των εγκριθεισών πιστώσεων και των εσόδων ειδικού προορισμού που αναφέρονται ανωτέρω αντιστοιχούν σε εκτιμώμενες αναλήψεις υποχρεώσεων συνολικού ποσού 769 εκατομμυρίων ευρώ για τα επιχειρησιακά ταμεία των οργανώσεων παραγωγών στον τομέα των οπωροκηπευτικών και σε 29.180 εκατομμύρια ευρώ για το καθεστώς ενιαίας ενίσχυσης.

Στον προσαρτημένο πίνακα στον οποίο αναφέρεται η προσωρινή εκτέλεση του προϋπολογισμού του 2010 έως τις 30.04.2010, οι εγκριθείσες πιστώσεις για τα δύο ανωτέρω καθεστώτα συμπεριλαμβάνονται στις αρχικές πιστώσεις του προϋπολογισμού για τον τομέα των οπωροκηπευτικών και για τις άμεσες αποσυνδεδεμένες ενισχύσεις που ανέρχονται αντιστοίχως σε 720,1 εκατομμύρια ευρώ και σε 33 272 εκατομμύρια ευρώ, χωρίς να ληφθούν υπόψη τα ανωτέρω έσοδα ειδικού προορισμού. Αφού περιληφθούν τα έσοδα ειδικού προορισμού στους τομείς αυτούς, οι συνολικές προβλεπόμενες πιστώσεις στον προϋπολογισμό 2010 ανέρχονται σε 942,1 εκατομμύρια ευρώ για τον τομέα των οπωροκηπευτικών και σε 33 972 εκατομμύρια ευρώ για τις αποσυνδεδεμένες άμεσες ενισχύσεις.

Έσοδα προερχομενα από τα προσωρινα ποσα αναδιαρθρωσησ (τομεασ της ζαχαρησ)

Τα προσωρινά ποσά αναδιάρθρωσης στον τομέα της ζάχαρης αντιμετωπίζονται ως έσοδα ειδικού προορισμού με σκοπό τη χρηματοδότηση της ενίσχυσης για την αναδιάρθρωση του τομέα της ζάχαρης και άλλων ενισχύσεων που προβλέπονται για το ταμείο αναδιάρθρωσης στον τομέα της ζάχαρης. Για κάθε περίοδο εμπορίας, αρχής γενομένης από την περίοδο 2006/07 και μέχρι το 2008/09, τα ανωτέρω ποσά αφορούν τις ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων σε κάθε κράτος μέλος και πρόκειται να καταβληθούν από τα κράτη μέλη στο Ταμείο σε δύο δόσεις, με αντίστοιχες προθεσμίες τις 31 Μαρτίου και τις 30 Νοεμβρίου εκάστου έτους. Κατά τη στιγμή της κατάρτισης του προϋπολογισμού 2010, τα εν λόγω έσοδα υπολογίσθηκαν κατ’ εκτίμηση σε 606,8 εκατομμύρια ευρώ για το επόμενο οικονομικό έτος. Παράλληλα, ποσό ύψους 717,9 εκατομμυρίων ευρώ αναμενόταν να μεταφερθεί από τη χρήση 2009 στη χρήση 2010.

Σχόλια για την προσωρινη εκτελεση του προϋπολογισμου του ΕΓΤΕ 2010

Ακολουθούν σύντομα σχόλια για ορισμένα άρθρα του προϋπολογισμού που εμφανίζουν ή που πρόκειται να εμφανίσουν κατά τη διάρκεια του έτους τις σημαντικότερες αποκλίσεις μεταξύ του πραγματικού και του αναμενόμενου επιπέδου εκτέλεσης του προϋπολογισμού 2010:

Αγοραία μέτρα

Οι πιστώσεις που απορροφήθηκαν για παρεμβάσεις στις αγορές γεωργικών προϊόντων ήταν χαμηλότερες κατά – 241,4 εκατομμύρια ευρώ από το προβλεπόμενο από τον δείκτη επίπεδο στις 30.04.2010. Η απόκλιση αυτή αποδίδεται πρωτίστως στα επισιτιστικά προγράμματα και στους τομείς του γάλακτος και των γαλακτοκομικών προϊόντων που παρουσιάζουν επί του παρόντος υποαπορρόφηση των πιστώσεων. Παράλληλα, άλλοι τομείς, όπως ο τομέας των οπωροκηπευτικών, του οίνου και των λοιπών φυτικών προϊόντων/μέτρων, παρουσιάζουν υπέρβαση απορρόφησης πιστώσεων.

Σιτηρά (- 12,3 εκατομμύρια ευρώ)

Η βραδύτερη απορρόφηση των πιστώσεων συγκριτικά με το επίπεδο του δείκτη, επί του παρόντος, οφείλεται πρωτίστως στη βραδύτερη δέσμευση ποσοτήτων σιτηρών στη δημόσια αποθεματοποίηση συγκριτικά με τον ρυθμό που λήφθηκε υπόψη όταν θεσπίσθηκε ο δείκτης του 2010. Αυτή η βραδύτερη απορρόφηση επηρεάζει τις δαπάνες που πραγματοποιούνται και δηλώνονται από τα κράτη μέλη όσον αφορά το κόστος της εν λόγω αποθεματοποίησης. Η Επιτροπή θεωρεί την κατάσταση αυτή προσωρινή.

Επιστροφές για προϊόντα εκτός παραρτήματος Ι (- 27,5 εκατομμύρια ευρώ)

Η βραδύτερη απορρόφηση των πιστώσεων συγκριτικά με το επίπεδο του δείκτη, επί του παρόντος, οφείλεται πρωτίστως στις χαμηλότερες δαπάνες που πραγματοποιούνται από τα κράτη μέλη για την καταβολή επιστροφών κατά την εξαγωγή για γαλακτοκομικά προϊόντα ενσωματωμένα στα εξαγόμενα μεταποιημένα γεωργικά προϊόντα. Αυτό οφείλεται στο γεγονός ότι η κατάσταση στις αγορές γαλακτοκομικών προϊόντων βελτιώθηκε σημαντικά συγκριτικά με την επικρατούσα κατά την κατάρτιση της διορθωτικής επιστολής για το δημοσιονομικό έτος 2010. Ως αποτέλεσμα της βελτίωσης αυτής, η Επιτροπή διέκοψε την καταβολή επιστροφών κατά την εξαγωγή για γαλακτοκομικά προϊόντα τον Νοέμβριο του 2009. Η Επιτροπή θεωρεί ότι αυτή η βραδύτερη απορρόφηση των πιστώσεων στον συγκεκριμένο τομέα θα συνεχισθεί έως το τέλος του δημοσιονομικού έτους και ότι θα έχει ως αποτέλεσμα δημοσιονομικές εξοικονομήσεις στον τομέα.

Επισιτιστικά προγράμματα (- 109,6 εκατομμύρια ευρώ)

Η βραδύτερη απορρόφηση πιστώσεων σε σχέση με το επίπεδο του δείκτη την περίοδο αυτή οφείλεται στην καθυστερημένη έγκριση του σχεδίου διανομής τροφίμων από την Επιτροπή για το 2010. Ενώ η αποδέσμευση ποσοτήτων σιτηρών και ζάχαρης από τη δημόσια αποθεματοποίηση, η οποία προβλέπεται στο σχέδιο του 2010, πραγματοποιείται με αργούς ρυθμούς, η αποδέσμευση ποσοτήτων γαλακτοκομικών προϊόντων που προβλέπεται στο ίδιο σχέδιο ξεκίνησε μόλις μετά τη 01.05.2010. Επί του παρόντος, η Επιτροπή θεωρεί ότι αυτός ο ρυθμός εκτέλεσης είναι προσωρινός και ότι θα επιταχυνθεί κατά τη διάρκεια του δημοσιονομικού έτους.

Ζάχαρη (+ 8,9 εκατομμύρια ευρώ)

Τα βασικά μέτρα που χρηματοδοτήθηκαν από τον προϋπολογισμό του 2010 αφορούν τις πληρωμές για εκκρεμή ακόμη πιστοποιητικά επιστροφής κατά την εξαγωγή ζάχαρης, που υπολογίστηκαν κατ’ εκτίμηση σε 12 εκατομμύρια ευρώ, και οι δαπάνες για την αποδέσμευση της ποσότητας ζάχαρης στη δημόσια αποθεματοποίηση, η οποία πρέπει να διανεμηθεί στους άπορους στο πλαίσιο του σχεδίου διανομής τροφίμων 2010, υπολογίσθηκαν κατ’ εκτίμηση σε -11 εκατομμύρια ευρώ. Εάν προστεθεί η πληρωμή υπολοίπων για άλλα καθεστώτα ζάχαρης που υπολογίσθηκαν κατ’ εκτίμηση σε 0,5 εκατομμύριο ευρώ, ο τελικός προϋπολογισμός για τον τομέα της ζάχαρης ανέρχεται σε 1,5 εκατομμύριο ευρώ. Ωστόσο, κατά την παρούσα χρονική στιγμή, οι πληρωμές ΕΓΤΕ για τον τομέα αυτόν αφορούν κυρίως πληρωμές για εκκρεμή πιστοποιητικά επιστροφής κατά την εξαγωγή ποσού ύψους 9,4 εκατομμυρίων ευρώ. Η ζάχαρη δεν αποδεσμεύθηκε ακόμη από τη δημόσια αποθεματοποίηση. Κατά συνέπεια, παρατηρείται σημαντική υπέρβαση των πιστώσεων που χορηγήθηκαν στον τομέα αυτό λαμβανομένων υπόψη των πληρωμών που πραγματοποιήθηκαν ήδη σε σύγκριση με το επίπεδο του δείκτη κατά την παρούσα χρονική στιγμή.

Οπωροκηπευτικά (+27,9 εκατομμύρια ευρώ συγκριτικά με τις εγκριθείσες πιστώσεις)

Αυτό το επίπεδο εκτέλεσης οφείλεται στις πληρωμές που πραγματοποιήθηκαν από τα κράτη μέλη για τα επιχειρησιακά ταμεία των οργανώσεων παραγωγών τα οποία χρηματοδοτούνται από τις εγκριθείσες πιστώσεις του προϋπολογισμού και από τα έσοδα ειδικού προορισμού για το καθεστώς αυτό στο πλαίσιο του προϋπολογισμού 2010 (Σημείωση: για περαιτέρω λεπτομέρειες βλέπε ανωτέρω σημείο 2). Αυτό το επίπεδο εκτέλεσης είναι αποτέλεσμα εφαρμογής του δείκτη για την περίοδο που λήγει στις 30.04.2010 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό.

Σημείωση: Προς διευκόλυνση του αναγνώστη, η Επιτροπή εισήγαγε υποσημείωση * στον προσαρτημένο πίνακα προσωρινής εκτέλεσης. Η υποσημείωση αυτή δείχνει ποια θα ήταν η κατάσταση εάν ο δείκτης στις 30.04.2010 είχε εφαρμοσθεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού ύψους 720,1 εκατομμυρίων ευρώ και από τα έσοδα ειδικού προορισμού για τον τομέα αυτόν που υπολογίζονται κατ’ εκτίμηση σε 222 εκατομμύρια ευρώ. Συνεπώς, η εφαρμογή του δείκτη στη συνολική χρηματοδότηση ύψους 942,1 εκατομμυρίων ευρώ που αναμένεται να διατεθεί για τον τομέα αυτό θα προκαλούσε υστέρηση εκτέλεσης – 48,3 εκατομμυρίων ευρώ.

Κατά την παρούσα χρονική στιγμή, η Επιτροπή θεωρεί την κατάσταση προσωρινή και ότι ο προϋπολογισμός του 2010 θα εκτελεσθεί όπως καταρτίσθηκε.

Προϊόντα αμπελουργικού τομέα (+ 33,3 εκατομμύρια ευρώ)

Σε σύγκριση με το επίπεδο των πιστώσεων προϋπολογισμού που προβλέπεται από τον δείκτη στις 30 Απριλίου 2010, η εν λόγω εικόνα εκτέλεσης που υπερβαίνει τις πιστώσεις του προϋπολογισμού οφείλεται στην επιτάχυνση του ρυθμού των πληρωμών που πραγματοποιήθηκαν από τα κράτη μέλη κυρίως για το καθεστώς εκρίζωσης. Επιτάχυνση του ρυθμού των πληρωμών που πραγματοποιήθηκαν από τα κράτη μέλη παρατηρείται επίσης για τα εθνικά προγράμματα στήριξης αλλά με βραδύτερο ρυθμό. Καθώς η κύρια δαπάνη στον συγκεκριμένο τομέα (Σημείωση: τα εθνικά προγράμματα στήριξης και το καθεστώς εκρίζωσης) υπόκειται σε καθορισμένα ανώτατα όρια, η Επιτροπή θεωρεί την κατάσταση αυτή προσωρινή.

Λοιπά φυτικά προϊόντα/μέτρα (+ 9,9 εκατομμύρια ευρώ)

Σε σύγκριση με το επίπεδο των πιστώσεων προϋπολογισμού που προβλέπεται από τον δείκτη στις 30 Απριλίου 2010, η εν λόγω εικόνα εκτέλεσης που υπερβαίνει τις πιστώσεις του προϋπολογισμού οφείλεται στην επιτάχυνση του ρυθμού των πληρωμών που πραγματοποιήθηκαν από τα κράτη μέλη κυρίως για τα προγράμματα POSEI. Βάσει της πείρας από το προηγούμενο έτος, η Επιτροπή θεωρεί την κατάσταση αυτή προσωρινή.

Γάλα και γαλακτοκομικά προϊόντα (- 154,7 εκατομμύρια ευρώ)

Η κατάσταση στις αγορές γαλακτοκομικών προϊόντων έχει βελτιωθεί σημαντικά σε σύγκριση με εκείνη που επικρατούσε όταν καταρτίσθηκε η διορθωτική επιστολή για το οικονομικό έτος 2010. Κατά συνέπεια, η Επιτροπή διέκοψε την καταβολή επιστροφών κατά την εξαγωγή γαλακτοκομικών προϊόντων. Επιπλέον, οι τιμές αγοράς στην ΕΕ αυξήθηκαν σημαντικά και προκάλεσαν τη διακοπή της ροής αποκορυφωμένου γάλακτος σε σκόνη και βουτύρου στη δημόσια αποθεματοποίηση όπου η αποθήκευση ποσοτήτων για τα δύο αυτά προϊόντα έχει σταθεροποιηθεί. Η βραδύτερη απορρόφηση πιστώσεων σε σχέση με το επίπεδο του δείκτη κατά την παρούσα χρονική στιγμή οφείλεται στις χαμηλότερες δαπάνες οι οποίες πραγματοποιούνται επί του παρόντος στον εν λόγω τομέα ως αποτέλεσμα των προαναφερόμενων παραγόντων. Επομένως, η Επιτροπή θεωρεί ότι αυτή η βραδύτερη απορρόφηση των πιστώσεων στον συγκεκριμένο τομέα θα συνεχισθεί έως το τέλος του δημοσιονομικού έτους και ότι θα έχει ως αποτέλεσμα δημοσιονομικές εξοικονομήσεις στον τομέα.

Άμεσες ενισχύσεις

Οι πιστώσεις που απορροφήθηκαν για άμεσες ενισχύσεις σε σύγκριση με το επίπεδο με βάση τον δείκτη στις 30.04.2010 ήσαν υψηλότερες κατά 728,4 εκατομμύρια ευρώ.

Αποσυνδεδεμένες άμεσες ενισχύσεις (+ 865,4 εκατομμύρια ευρώ συγκριτικά με τις εγκριθείσες πιστώσεις)

Αυτό το επίπεδο εκτέλεσης οφείλεται στις πληρωμές που πραγματοποιήθηκαν από τα κράτη μέλη για το καθεστώς ενιαίας ενίσχυσης το οποίο χρηματοδοτείται από τις εγκριθείσες πιστώσεις του προϋπολογισμού και από τα έσοδα ειδικού προορισμού για το καθεστώς αυτό στο πλαίσιο του προϋπολογισμού 2010 (Σημείωση: για περαιτέρω λεπτομέρειες βλέπε ανωτέρω στο σημείο 2). Το εν λόγω επίπεδο απορρόφησης είναι το αποτέλεσμα εφαρμογής του δείκτη για την περίοδο που λήγει στις 30.04.2010 στις εγκριθείσες πιστώσεις του προϋπολογισμού οι οποίες δεν περιλαμβάνουν τα έσοδα ειδικού προορισμού για τον τομέα αυτό.

Σημείωση: Προς διευκόλυνση του αναγνώστη, η Επιτροπή εισήγαγε υποσημείωση * στον προσαρτημένο πίνακα προσωρινής εκτέλεσης. Η υποσημείωση αυτή δείχνει ποια θα ήταν η κατάσταση εάν ο δείκτης στις 30.04.2010 είχε εφαρμοσθεί στο σύνολο των πιστώσεων που αναμένεται να διατεθούν ώστε να χρηματοδοτηθεί ο εν λόγω τομέας. Όπως επισημάνθηκε στο σημείο 2 ανωτέρω, η συνολική χρηματοδότηση που αναμένεται να διατεθεί για τον τομέα αυτόν αποτελείται από τις εγκριθείσες πιστώσεις του προϋπολογισμού ύψους 33.272 εκατομμυρίων ευρώ και από τα έσοδα ειδικού προορισμού για τον τομέα αυτόν που υπολογίζονται κατ’ εκτίμηση σε 700 εκατομμύρια ευρώ. Συνεπώς, η εφαρμογή του δείκτη στη συνολική χρηματοδότηση ύψους 33 972 εκατομμυρίων ευρώ που αναμένεται να διατεθεί για τον τομέα αυτό θα περιόριζε την υπέρβαση εκτέλεσης σε 190,3 εκατομμύρια ευρώ.

Κατά την παρούσα χρονική στιγμή, η Επιτροπή θεωρεί ότι το εν λόγω καθεστώς θα εμφανίσει καλύτερο επίπεδο εκτέλεσης συγκριτικά με εκείνο του 2009.

Άλλες άμεσες ενισχύσεις (- 138,5 εκατομμύρια ευρώ)

Αυτή η εικόνα εκτέλεσης οφείλεται κυρίως στο βραδύτερο ρυθμό των πληρωμών που πραγματοποιήθηκαν από τα κράτη μέλη για ορισμένα καθεστώτα (πριμοδοτήσεις θηλαζουσών αγελάδων, καπνού και σκληρού σίτου) συγκριτικά με το επίπεδο που προκύπτει από τον δείκτη κατά την παρούσα χρονική στιγμή. Στην παρούσα χρονική στιγμή, η Επιτροπή θεωρεί την κατάσταση αυτή προσωρινή.

Λογιστικός έλεγχος των γεωργικών δαπανών

Λογιστική εκκαθάριση των λογαριασμών προηγούμενων χρήσεων (+ 115 εκατομμύρια ευρώ)

Το τρέχον επίπεδο εκτέλεσης προκύπτει από τη σύγκριση μεταξύ των διορθώσεων της εκκαθάρισης λογαριασμών που ήδη πραγματοποιήθηκαν και του επιπέδου του αντίστοιχου δείκτη στις 30 Απριλίου 2010. Ωστόσο, θα πρέπει να επισημανθεί ότι δεν έχουν ακόμη δηλωθεί όλες οι αναμενόμενες αποφάσεις εκκαθάρισης λογαριασμών στο πλαίσιο της χρήσης. Ως εκ τούτου, κατά την παρούσα χρονική στιγμή η Επιτροπή θεωρεί προσωρινό το παρόν επίπεδο εκτέλεσης.

Ωστόσο, είναι σκόπιμο να επισημανθεί ότι, ενώ η Επιτροπή στη διορθωτική επιστολή της για το 2010 πρότεινε διορθώσεις ύψους – 80 εκατομμυρίων ευρώ, η αρμόδια για τον προϋπολογισμό αρχή ενέκρινε ποσό ύψους – 310 εκατομμυρίων ευρώ. Στην παρούσα χρονική στιγμή, η Επιτροπή θεωρεί ότι οι αναμενόμενες διορθώσεις από τις αποφάσεις της λογιστικής εκκαθάρισης και από τη μη τήρηση των προθεσμιών για την καταβολή των ενισχύσεων από τα κράτη μέλη δεν θα αρκούσαν για να καλύψουν αυτό το εξαιρετικό ποσό που επιβλήθηκε από την αρμόδια για τον προϋπολογισμό αρχή και ότι το ποσό αυτό θα οδηγήσει ενδεχομένως σε έλλειψη αρνητικών πιστώσεων του προϋπολογισμού που η Επιτροπή θα πρέπει να καλύψει με θετικές πιστώσεις του προϋπολογισμού για να κλείσει τη συγκεκριμένη θέση του προϋπολογισμού το 2010.

Εκτέλεση του λογαριασμού εσοδων ειδικου προορισμου του ΕΓΤΕ

Ο προσαρτημένος πίνακας δείχνει ότι στις 30 Απριλίου 2010 είχαν συγκεντρωθεί έσοδα ειδικού προορισμού ύψους 522,7 εκατομμυρίων ευρώ. Συγκεκριμένα:

- οι εισπράξεις από διορθώσεις στο πλαίσιο αποφάσεων εκκαθάρισης συμμόρφωσης, ανήλθαν σε 188,8 εκατ. ευρώ, ενώ αναμένονται επιπλέον ποσά μέχρι τα τέλη της χρήσης·

- οι εισπράξεις από παρατυπίες ανήλθαν σε 92,4 εκατομμύρια ευρώ, ενώ αναμένονται επίσης επιπλέον ποσά μέχρι τα τέλη της χρήσης, και

- κατά την παρούσα χρονική στιγμή, όλες οι εισπράξεις από την εισφορά επί του γάλακτος πρέπει να έχουν συγκεντρωθεί και ανέρχονται σε 100 εκατομμύρια ευρώ σε σύγκριση με την αρχική εκτίμηση των 98 εκατομμυρίων ευρώ·

- τέλος, αντιθέτως προς το αρχικώς εκτιμηθέν ποσό των 133 εκατομμυρίων ευρώ, το ποσό των εσόδων ειδικού προορισμού που μεταφέρθηκε τελικώς από τη χρήση 2009 στη χρήση 2010 ανήλθε σε 141,5 εκατομμύρια ευρώ.

Συνεπώς, το διαθέσιμο ποσό των εσόδων ειδικού προορισμού για τη χρηματοδότηση των δαπανών του ΕΓΤΕ, στις 30 Απριλίου 2010, ανέρχεται σε 522,7 εκατομμύρια ευρώ. Κατά την παρούσα χρονική στιγμή, η Επιτροπή αναμένει ότι θα εισπράξει στο ακέραιο τα έσοδα ειδικού προορισμού ύψους 789 εκατομμυρίων ευρώ που προβλέπεται να εισπραχθούν το 2010 στον προϋπολογισμό του 2010.

Εκτέλεση του λογαριασμου εσοδων που προερχονται από τα προσωρινα ποσα αναδιαρθρωσησ (τομεασ της ζαχαρησ)

Τον Νοέμβριο του 2009, τα κράτη μέλη κατέβαλαν τη δεύτερη δόση των οφειλόμενων προσωρινών ποσών αναδιάρθρωσης για το έτος εμπορίας 2008/09, που ανερχόταν σε περίπου 606,8 εκατομμύρια ευρώ, ποσό ακριβώς το ίδιο με το αρχικώς εκτιμηθέν ποσό. Επιπλέον, αντιθέτως προς το αρχικώς εκτιμηθέν ποσό των 717,9 εκατομμυρίων ευρώ, το ποσό των εσόδων ειδικού προορισμού που μεταφέρθηκε από τη χρήση 2009 στη χρήση 2010 ανήλθε τελικώς σε 768,3 εκατομμύρια ευρώ. Ως εκ τούτου, το συνολικό ποσό των εσόδων ειδικού προορισμού που διατίθενται στον προϋπολογισμό το 2010 υπό τη μορφή προσωρινών ποσών αναδιάρθρωσης έφθασε τα 1 375,1 εκατομμύρια ευρώ.

Απορρόφηση κονδυλιων του ταμειου αναδιαρθρωσησ στον τομεα της ζαχαρησ

Έως τα τέλη Απριλίου 2010, τα κράτη μέλη είχαν πραγματοποιήσει πληρωμές ύψους 91,1 εκατομμυρίων ευρώ για ενισχύσεις στον αναδιαρθρωμένο κλάδο ζάχαρης, για ενισχύσεις διαφοροποίησης, καθώς και για ενισχύσεις σε ζαχαρουργεία.

Συμπεράσματα

Η προσωρινή εκτέλεση των πιστώσεων προϋπολογισμού του 2010 του ΕΓΤΕ για την περίοδο έως τις 30 Απριλίου 2010 δείχνει ότι οι μηνιαίες επιστροφές στα κράτη μέλη υπερέβησαν το προβλεπόμενο από τον δείκτη επίπεδο κατά περίπου 571,2 εκατομμύρια ευρώ. Αυτή η υπέρβαση στην εκτέλεση είναι πρωτίστως αποτέλεσμα των δαπανών για άμεσες ενισχύσεις ενώ, όσον αφορά τις δαπάνες για παρεμβάσεις στις γεωργικές αγορές, η βελτίωση της κατάστασης στην αγορά γάλακτος θα έχει ως αποτέλεσμα εξοικονομήσεις τόσο στις αναμενόμενες δαπάνες για επιστροφές κατά την εξαγωγή γαλακτοκομικών προϊόντων όσο και στις αναμενόμενες δαπάνες για δημόσια αποθεματοποίηση βουτύρου και αποκορυφωμένου γάλακτος σε σκόνη.

Στην παρούσα χρονική στιγμή, η Επιτροπή αναμένει ότι το ποσό των εσόδων ειδικού προορισμού το οποίο είναι διαθέσιμο καθώς και αυτό που θα διατεθεί κατά τη διάρκεια του έτους, θα χρησιμοποιηθεί κυρίως για να καλύψει τη χρηματοδότηση των επιχειρησιακών ταμείων των οργανώσεων παραγωγών και του καθεστώτος ενιαίας ενίσχυσης όπως αναμενόταν αρχικά όταν καταρτίσθηκε ο προϋπολογισμός.

Όσον αφορά την απόφαση της αρμόδιας για τον προϋπολογισμό αρχής να αυξήσει τις διορθώσεις εκκαθάρισης λογαριασμών κατά –230 εκατομμύρια ευρώ για να φθάσουν συνολικά σε –310 εκατομμύρια ευρώ, η Επιτροπή αναμένει ότι οι διορθώσεις που επιβλήθηκαν μέσω των αποφάσεων της Επιτροπής για εκκαθάριση λογαριασμών καθώς και άλλες διορθώσεις για μη τήρηση των προθεσμιών για την καταβολή των ενισχύσεων από τα κράτη μέλη δεν θα επαρκέσουν για τη χρηματοδότηση των αρνητικών αυτών δαπανών. Η Επιτροπή αναμένει ότι το μη χρηματοδοτούμενο μέρος των αρνητικών αυτών δαπανών θα καλυφθεί τόσο από τις προαναφερθείσες δυνητικές εξοικονομήσεις σε γεωργικές αγορές, ιδίως στον γαλακτοκομικό τομέα και στους τομείς εκτός παραρτήματος I, όσο και από τα έσοδα ειδικού προορισμού που θα είναι διαθέσιμα το 2010.

ΠΑΡΑΡΤΗΜΑ

[pic]

[1] ΕΕ L 209 της 11.8.2005, σ. 1.

[2] Τα έσοδα ειδικού προορισμού που μεταφέρονται πρέπει να χρησιμοποιούνται πρώτα, πράγμα που σημαίνει πριν εγκριθούν οι πιστώσεις από την αρμόδια για τον προϋπολογισμό αρχή ή τα έσοδα ειδικού προορισμού που αναμένεται να προκύψουν στη διάρκεια της χρήσης (άρθρο 10 του δημοσιονομικού κανονισμού).